Рэнэ Фазэль

**Рэнэ́ Фа́зэль** (, , Фрыбур, Швайцарыя) — хакейны функцыянэр. Былы прэзыдэнт Міжнароднай фэдэрацыи хакею на лёдзе, займаў сваю пасаду з 1994 па 2021 гады. Чалец выканкаму Міжнароднага алімпійскага камітэту. Прафэсійны дантыст.

## Жыцьцяпіс
Сваю кар’еру пачаў у 1960 годзе ў 10-гадовым веку ў якасьці гульца моладзевага складу хакейнага клюбу «Фрыбур-Гатэрон», каманды свайго роднага гораду. Далей працягнуў кар’еру ў складзе роднага клюбу спачатку ў аматарскай, а потым у лізе Ў Швайцарскай нацыянальнай лігі, другой паводле значнасьці лізе Швайцарыі. За «Фрыбур-Гатэрон» Рэнэ Фазэль гуляў да 1972 гаду. У цяперашні час зьяўляецца ганаровым сябрам клюбу.

У 1972 году стаў судзьдзём. У гэтай якасьці ён заставаўся да 1982 году, правёўшы 37 міжнародных матчаў. У 1982 годзе стаў старшынём судзейскай камісыі Швайцарскай хакейнай лігі. Ён быў старшынём Камітэту арбітраў да 1985 году.

У 1985 годзе абраны на пасаду старшыні Швайцарскага хакейнага саюза. Ужо ў наступным годзе абраны сябрам Рады IIHF. Ён стаў старшынём адразу двух Камітэтаў: судзейскага і маркетынгавага. Прысьвяціўшы сябе цалкам працы ў Міжнароднай фэдэрацыі хакея з шайбай, падаў у адстаўку з усіх пастоў у родным клюбе «Фрыбур-Гатэрон».

У 1994 годзе на Генэральным Кангрэсе ў Вэнэцыі абраны прэзыдэнтам Міжнароднай фэдэрацыі хакея з шайбай, застаючыся з тых часоў яе нязьменным кіраўніком. На пасадзе імкнецца ўсталяваць больш цесныя кантакты з прафэсійнымі арганізацыямі ў Паўночнай Амэрыцы, у тым ліку паміж IIHF і НХЛ. Дзякуючы падпісанай ім у сакавіку 1995 году дамове з НХЛ прафэсійныя гульцы ўпершыню ўдзельнічалі на Зімовых Алімпійскіх гульнях у Нагана ў 1998 годзе. Паводле ягонай прапановы быў сфармаваны камітэт па выбарах кандыдатаў у Залю славы IIHF, а ў 1997 годзе ў Залі хакейнай славы НХЛ у Таронта адкрыта экспазыцыя «Сусьветны хакей». Вялікую ўвагу Фазэль надаваў разьвіцьцю хакею на ролікавых каньках.

У 1992 годзе ён стаў сябрам Швайцарскай Алімпійскай Асацыяцыі. У чэрвені 1995 году ён (разам з прэзыдэнтамі іншых вядучых фэдэрацыяў) і ўпершыню ў гісторыі IIHF стаў сябрам Міжнароднага Алімпійскага камітэту. У 2002 годзе быў абраны прэзыдэнтам «Асацыяцыі міжнародных зімовых Алімпійскіх спартыўных фэдэрацый». Ён таксама старшыняваў на Ацэначнай камісіі МАК на зімовых Алімпійскіх гульнях 2010 году ў Ванкувэры. Яго мандат сябра Выканкаму МАК быў падоўжаны на 120-й сэсіі.

У студзені 2021 году на фоне пратэстаў у Беларусі Рэнэ Фазэль быў раскрытыкаваны за сустрэчу з Аляксандрам Лукашэнкам, які ня лічыцца законным прэзыдэнтам Рэспублікі Беларусь урадамі ЗША й Эўрапейскага зьвязу, у прыватнасьці, падчас якой прайшло абмеркаваньне чэмпіянату сьвету па хакеі 2021 году. Падчас сустрэчы з Лукашэнкам Фазэль абняў таго, павітаў яго па-расейску словамі «Спадар прэзыдэнт». Пазьней ён апублікаваў фатаграфію з Дзьмітрыем Баскавым, старшынёю фэдэрацыі хакея Рэспублікі Беларусь, абвінавачаным ва ўдзеле ва ўрадавых рэпрэсіях, у тым ліку ў дачыненьні да сьмерці ў зьняволеньні й меркаванага забойства Рамана Бандарэнкі.

## Крыніцы

## Літаратура
* Фазель, Рене // Большая олимпийская энциклопедия: В 2 т. / Автор-составитель В. Л. Штейнбах. — М.: Олимпия Пресс, 2006. 

Катэгорыя:Чальцы Міжнароднага алімпійскага камітэту
Катэгорыя:Хакейныя функцыянэры
Катэгорыя:Міжнародная фэдэрацыя хакею з шайбай